b'\n_START_ARTICLE_\nVenesuelos generalkapitonija\n_START_PARAGRAPH_\nVenesuelos generalkapitonija (isp. Capitan\xc3\xada General de Venezuela)\xc2\xa0\xe2\x80\x93 Ispanijos kolonij\xc5\xb3 Amerikoje administracinis vienetas, \xc4\xafkurtas 1777\xc2\xa0m., anks\xc4\x8diau buv\xc4\x99s pavaldus Naujosios Granados vicekaralystei ir Santa Domingo audiencijai. Generalkapitonijos \xc4\xafsteigimas Burbon\xc5\xb3 reformos metu suteik\xc4\x97 Venesuelos provincijoms daugiau autonomijos, naujoji generalkapitonijos vald\xc5\xbeia sujung\xc4\x97 politin\xc4\x99 (gubernatoryst\xc4\x97), karin\xc4\x99 (generolas kapitonas), finansin\xc4\x99 (intendancija) ir teismin\xc4\x99 (audiencija) vald\xc5\xbeias. Venesuelos generalkapitonijos suformavimas tapo pagrindu Venesuelos nacijos susidarymui, pvz., naujoje sistemoje Marakaibo provincija \xc4\x97m\xc4\x97 orientuotis \xc4\xaf Karakas\xc4\x85.\n_START_SECTION_\nPirmtakai\n_START_PARAGRAPH_\nIki tol Burbonai jau buvo \xc4\x97m\xc4\x99si \xc5\xbeingsni\xc5\xb3 reorganizuoti savo u\xc5\xbej\xc5\xabrio valdas, tarp j\xc5\xb3\xc2\xa0\xe2\x80\x93 ir Venesuel\xc4\x85. 1739\xc2\xa0m. atk\xc5\xabrus Naujosios Granados vicekaralyst\xc4\x99 Karakaso gubernatorius ir generolas kapitonas gavo karin\xc4\x99 vald\xc5\xbei\xc4\x85 Marakaibo, Kumanos, Gajanos, Trinidado ir Margaritos provincijose. XVIII a. buvo ir \xc5\xbeymaus Venesuelos ekonomikos augimo laikotarpis. Upi\xc5\xb3 sl\xc4\x97niuose imta kurti kakavmed\xc5\xbei\xc5\xb3 plantacijas, tam prireik\xc4\x97 \xc4\xafve\xc5\xbeti daug verg\xc5\xb3. Kakavos eksporto ekonomik\xc4\x85 ugd\xc4\x97 kompanija Compa\xc3\xb1\xc3\xada Guipuzcoana de Caracas, kuri 1728\xc2\xa0m. buvo gavusi visi\xc5\xa1k\xc4\x85 Venesuelos eksporto ir importo monopolij\xc4\x85. Antra eksporto prek\xc4\x97 buvo tabakas. Kompanija skatino ir Venesuelos gilumos tyrin\xc4\x97jim\xc4\x85 bei pasienio apgyvendinim\xc4\x85, ko d\xc4\x97ka Gajanos regione buvo \xc4\xafkurtos naujos gyvenviet\xc4\x97s. \xc5\xa0is vystymasis buvo netolygus, monopolija slopino ma\xc5\xbeuosius \xc5\xabkininkus, kuriems tekdavo produkcij\xc4\x85 pardavin\xc4\x97ti kontrabandininkams. Pasiprie\xc5\xa1inimas kompanijai baig\xc4\x97si atviru 1749\xc2\xa0m. sukilimu, kuriam vadovavo imigrantas i\xc5\xa1 Kanar\xc5\xb3 Juan Francisco de Le\xc3\xb3n.\n_START_SECTION_\n\xc4\xaesteigimas\n_START_PARAGRAPH_\nGeneralkapitonija, kuri viskuo i\xc5\xa1skyrus pavadinim\xc4\x85 i\xc5\xa1 esm\xc4\x97s buvo vicekaralyst\xc4\x97, l\xc4\x97tai formavosi centralizuodama finansin\xc4\xaf, administracin\xc4\xaf, karin\xc4\xaf ir ba\xc5\xbenytin\xc4\xaf valdym\xc4\x85 Karakase. Pirmasis \xc5\xbeingsnis buvo 1776\xc2\xa0m. Indij\xc5\xb3 ministro Jos\xc3\xa9 de G\xc3\xa1lvez \xc4\xafsteigta Karakaso intendencija (isp. superintendencia de ej\xc3\xa9rcito y real hacienda), kuri vald\xc4\x97 Venesuelos (Karakaso), Kumanos, Gajanos, Marakaibo, Trinidado ir Margaritos provincijas. Iki tol Marakaibo, Gajanos ir Trinidado valdymas vyko tiesiogiai i\xc5\xa1 Bogotos audiencijos, o likusi\xc5\xb3 trij\xc5\xb3\xc2\xa0\xe2\x80\x93 i\xc5\xa1 Santa Domingo. Kitais metais \xc5\xa1ioms provincijoms buvo \xc4\xafsteigta jungtin\xc4\x97 gubernatoriaus ir generolo kapitono pareigyb\xc4\x97 (administracin\xc4\x97 ir karin\xc4\x97), kurios atsakomyb\xc4\x97 ap\xc4\x97m\xc4\x97 \xc5\xa1ias provincijas. Region\xc5\xb3 valdytojai ir kariniai vadai tapo pavald\xc5\xbeiais Karakaso gubernatoriui ir generolui kapitonui. Siekiant i\xc5\xa1laikyti teisin\xc4\xaf vieningum\xc4\x85 1777\xc2\xa0m. Marakaibo, Margaritos, Kumanos, Gajanos ir Trinidado provincijos buvo perkeltos \xc4\xaf Santa Domingo audiencij\xc4\x85, kuri priimdavo Karakaso provincijos pra\xc5\xa1ymus nuo 1742\xc2\xa0m. Teisiniai reikalai buvo galutinai unifikuoti 1786\xc2\xa0m., kai buvo \xc4\xafsteigta Karakaso audiencija, kuri vald\xc4\x97 i\xc5\xa1vardintas provincijas ir nauj\xc4\x85 Barinaso provincij\xc4\x85 (isp. Estado Barinas), kuri buvo suformuota i\xc5\xa1 Marakaibo provincijos pasienio gilumoje rajon\xc5\xb3. Audiencij\xc4\x85 sudar\xc4\x97 regentas teis\xc4\x97jas, trys teis\xc4\x97jai ir kar\xc5\xabnos advokatas, jos prezidentas b\xc5\xabdavo gubernatorius generolas kapitonas. Naujoji audiencija tur\xc4\x97jo savo jurisdikcijos rajone u\xc5\xbetikrinti teisingum\xc4\x85 ir pri\xc5\xbei\xc5\xabr\xc4\x97ti karaliaus valdinink\xc5\xb3 veikl\xc4\x85. Ji tiesiogiai bendravo su Indij\xc5\xb3 Taryba Ispanijoje._NEWLINE_1793\xc2\xa0m. buvo \xc4\xafsteigta consulado, kuri tvarkiusi generalkapitonijos prekyb\xc4\x85. Religijos sferoje visos provincijos tapo pavald\xc5\xbeios Karakaso arkivyskupijai, kuri buvo sukurta 1803\xc2\xa0m. Taip pat buvo sukurtos Meridos ir Gajanos vyskupijos. Iki tol b\xc5\xabsimoji Meridos vyskupija priklaus\xc4\x97 Bogotos arkivyskupijai, o b\xc5\xabsima Gajanos vyksupija\xc2\xa0\xe2\x80\x93 Puerto Riko vyskupijai. Trinidado provincij\xc4\x85 prarado 1797\xc2\xa0m. kai j\xc4\x85 u\xc5\xbe\xc4\x97m\xc4\x97 britai.'